Diari Oficial de la Generalitat Valenciana


Sumari del DOGV 9995, del 28-11-2024 (2024/12956)

ORDE 29/2024, de 25 de novembre, de la Conselleria d’Educació, Cultura, Universitats i Ocupació, per la qual es convoca el procediment selectiu d’accés a cos docent de subgrup superior per al cos de professors i professores d’Ensenyança Secundària.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9995

Data del DOGV
:   28-11-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/12642

CVE
:   XBNX-Z-9928-99970

Data del document
:   25-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Ordre

Correcció d'errades

 Descriptors 

:   * concurs administratiu
    * personal docent

ÍNDEX

Preàmbul

1. Normes generals

1.1. Places convocades

1.2. Distribució de persones aspirants

1.3. Distribució de places

1.4. Acumulació de places del torn de persones amb diversitat funcional o discapacitat

1.5. Normativa aplicable

2. Requisits de les persones aspirants

2.1. Requisits d’admissió

2.2. Termini de compliment dels requisits

3.  Procés d’inscripció en el concurs oposició

3.1. Formalització, registre de la sol·licitud de participació, acreditació de requisits i pagament de taxes

3.2. Termini de presentació

3.3. Pagament de taxes per inscripció a procediments selectius

3.4. Devolució de taxes

3.5. Aportació de la documentació acreditativa de la reducció de taxa i de documentació sensible

4. Admissió de les persones aspirants

4.1. Llistes provisionals de persones admeses i excloses

4.2. Reclamacions a les llistes provisionals

4.3. Llistes definitives de persones admeses i excloses

4.4. Recursos a les llistes definitives

5.  Òrgans de selecció

5.1. Nomenament dels òrgans de selecció

5.2. Tribunals

5.3. Comissions de selecció

5.4. Comissions de baremació de mèrits

5.5. Comissió de coordinació tècnica de les comissions de selecció

5.6 Obligatorietat de participació

5.7. Abstenció

5.8. Termini per a manifestar l’abstenció

5.9. Recusació

5.10. Constitució i funcionament dels òrgans de selecció

5.11. Nomenament de nous membres dels òrgans de selecció

5.12. Personal assessor especialista i ajudant tècnic

5.13. Procediment d’actuació dels òrgans de selecció i coordinació

5.14. Adaptacions per a les persones aspirants amb diversitat funcional o discapacitat

5.15. Nombre de persones aspirants seleccionades

5.16. Indemnitzacions i dietes

6. Inici i desenvolupament dels procediments selectius

6.1. Data, hora i lloc

6.2. Desenvolupament

6.3. Temaris

6.4. Publicitat dels criteris d’avaluació

6.5. Confessions religioses, embaràs i part

7. Sistema de selecció

7.1. Fase d’oposició

7.2. Fase de concurs de mèrits

8. Qualificació

8.1. Qualificació de la fase d’oposició

8.2. Reclamacions i recursos

8.3. Valoració de la fase de concurs

8.4. Possible expulsió dels aspirants

9. Superació del procediment

9.1. Persones aspirants seleccionades

9.2. Criteris de desempat

9.3. Declaració d’aspirants seleccionats

9.4. Publicació de la llista d’aspirants seleccionats

9.5. Recursos contra la llista d’aspirants seleccionats

9.6. Persones aspirants que aproven diverses especialitats o per a diferents administracions educatives

9.7. Inalterabilitat de les places assignades

10. Presentació de documents per a les persones aspirants seleccionades

10.1. Termini i procediment

10.2. Nul·litat d’actuacions

11. Nomenament de personal funcionari de carrera

11.1. Aprovació de l’expedient

11.2. Destinació en propietat definitiva

12. Opció per a personal funcionari de carrera del cos de mestres

13. Tractament de dades de caràcter personal

Normes finals

Annex I. Barem per a la valoració de mèrits per als sistemes d’accessos entre els cossos de personal funcionari docent

Annex II. Característiques de la prova de contingut pràctic

Annex III. Declaració de mèrits presentats

Annex IV. Criteris d’avaluació

PREÀMBUL

La disposició addicional dotzena de la Llei orgànica 2/2006, de 3 de maig, d’Educació, establix que les persones funcionàries dels cossos docents classificats en el grup A2 a què es referix la vigent legislació de la funció pública podran accedir als Cossos de Professors i Professores d’Ensenyança Secundària i de Professors i Professores d’Ensenyances Artístiques Professionals. En les convocatòries corresponents per a este personal funcionari es valoraran preferentment els mèrits dels concursants, entre els quals es tindran en compte el treball desenvolupat i els cursos de formació i perfeccionament superats, així com els mèrits acadèmics.

Atés el Reial decret 276/2007, de 23 de febrer, pel qual s’aprova el Reglament d’ingrés, accessos i adquisició de noves especialitats en els cossos docents a què es referix la Llei orgànica 2/2006, dedica a este procediment el capítol I del títol IV, en el qual establix que el sistema selectiu constarà d’un concurs de mèrits i d’una prova que permeta valorar tant els coneixements sobre la matèria com els recursos didàctics i pedagògics de les persones candidates.

Una vegada aprovada l’oferta d’ocupació pública docent en l’àmbit de gestió de la Generalitat per a l’any 2023, pel Decret 103/2023, de 7 de juliol, del Consell, complit el que es preveu en l’article 37.1.c del Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut Bàsic de l’Empleat Públic, i d’acord amb el que es disposa en els articles 3 i 52 del Reglament d’ingrés, accessos i adquisició de noves especialitats en els cossos docents aprovat pel Reial decret 276/2007, de 23 de febrer, fent ús de les competències atribuïdes, vista la proposta del director general de Personal Docent i de conformitat amb esta, esta Conselleria acorda convocar un procediment selectiu d’accés al cos de professors d’Ensenyança Secundària, d’acord amb les següents

BASES

*1. Normes generals*

1.1. Places convocades

Es convoca un procediment selectiu d’accés al cos de subgrup superior per a cobrir, en l’àmbit de gestió de la Conselleria d’Educació, Cultura, Universitats i Ocupació, 133 places del cos de professors d’Ensenyança Secundària (subgrup A1), que es distribuïxen de la manera que es detalla a continuació:

|  |  |  |  |  |
| --- | --- | --- | --- | --- |
| *Codi* | *Especialitat* | *Accés* | *Reserva discapacitat o diversitat funcional* | *TOTAL*  *places* |
| 201 | FILOSOFIA | 4 | 0 | 4 |
| 204 | LLENGUA CASTELLANA I LITERATURA | 11 | 1 | 12 |
| 205 | GEOGRAFIA I HISTÒRIA | 10 | 1 | 11 |
| 206 | MATEMÀTIQUES | 12 | 1 | 13 |
| 207 | FÍSICA I QUÍMICA | 6 | 1 | 7 |
| 208 | BIOLOGIA I GEOLOGIA | 7 | 1 | 8 |
| 209 | DIBUIX | 4 | 1 | 5 |
| 210 | FRANCÉS | 3 | 0 | 3 |
| 211 | ANGLÉS | 13 | 1 | 14 |
| 216 | MÚSICA | 4 | 0 | 4 |
| 217 | EDUCACIÓ FÍSICA | 6 | 1 | 7 |
| 218 | ORIENTACIÓ EDUCATIVA | 8 | 1 | 9 |
| 219 | TECNOLOGIA | 7 | 1 | 8 |
| 222 | FORMACIÓ I ORIENTACIÓ LABORAL | 3 | 1 | 4 |
| 254 | INFORMÀTICA | 6 | 1 | 7 |
| 256 | LLENGUA I LITERATURA VALENCIANA | 10 | 1 | 11 |
| 261 | ECONOMIA | 3 | 0 | 3 |
| 263 | ADMINISTRACIÓ D’EMPRESES | 3 | 0 | 3 |
|  | Total | 120 | 13 | 133 |

  

De conformitat amb l’article 64 de la Llei 4/2021, de 16 d’abril, de la Generalitat, de la Funció Pública Valenciana, s’establix la reserva d’un contingent no inferior al deu per cent de les vacants per a ser cobertes entre persones amb discapacitat o diversitat funcional, considerant com a tals les definides en la legislació bàsica estatal sobre drets de les persones amb discapacitat o diversitat funcional, sempre que superen els processos selectius en la modalitat que s’establisca per tipus de discapacitat i que acrediten el seu grau de discapacitat i la compatibilitat amb l’acompliment de les tasques inherents al lloc.

1.2. Distribució de persones aspirants

La Direcció General de Personal Docent farà la distribució del personal aspirant de cada especialitat en proporció al nombre de tribunals, i respectarà, sempre que siga possible, la província que el personal mencionat haja consignat en la sol·licitud de participació.

Les persones que participen pel torn de reserva de diversitat funcional o discapacitat seran assignades als tribunals de l’especialitat corresponent que tinguen este tipus de places.

1.3. Distribució de places

1.3.1 Assignació provisional de places per tribunal

Les places que siguen objecte d’esta convocatòria es distribuiran per especialitats entre els tribunals, proporcionalment al número de les persones aspirants que es presenten a la realització de la prova de la fase d’oposició. Esta assignació provisional del nombre de places, que corresponga a cada tribunal, s’establirà per resolució de la Direcció General de Personal Docent, i es publicarà en el portal web de la Conselleria d’Educació, Cultura, Universitats i Ocupació.

1.3.2. Assignació definitiva de places per tribunal

Una vegada efectuada l’assignació provisional de places per tribunal, les places que queden sense adjudicar es distribuiran entre els tribunals de la mateixa especialitat que tinguen opositors que hagen superat la prova i no hagen obtingut plaça. El procediment és el següent:

Es partirà de l’assignació provisional de places per tribunal, i es calcularà una nova ràtio amb la divisió del nombre de les persones aspirants que s’hagen presentat a la prova entre el nombre de places assignades inicialment.

Cal assignar una plaça més al tribunal amb una ràtio més elevada i recalcular la nova ràtio del tribunal, i es repetirà esta operació fins a haver consumit totes les places sobrants.

En cas d’empat en la ràtio, s’assignarà la plaça al tribunal amb un nombre més elevat de persones aspirants que hagen realitzat la part a de la fase d’oposició. En cas de coincidir, s’assignarà la plaça al tribunal el valor de desempat del qual siga menys elevat. El valor de desempat s’aconseguirà de manera independent per a cada especialitat amb el residu més 1, de la divisió dels dígits de la data de publicació en el DOGV de la convocatòria (DDMMAAAA) entre el nombre de tribunals de l’especialitat. El tribunal que, enumerat per orde alfabètic començant per l’A1, A2… C1, C2, V1, V2…, coincidisca en nombre amb el quocient més 1, tindrà com a valor de desempat el número 1. A partir d’ací, s’enumeraran tots els tribunals segons l’orde alfabètic descrit abans.

Per resolució de la Direcció General de Personal Docent, s’establix l’assignació definitiva del nombre de places que correspon a cada tribunal. Esta resolució es publicarà en la pàgina web de la Conselleria d’Educació, Cultura, Universitats i Ocupació (<https://ceice.gva.es/va/web/rrhh-educacion/oposiciones>).

1.4. Acumulació de places del torn de persones amb diversitat funcional o discapacitat

Les places convocades per a ser cobertes per les persones aspirants que tinguen la condició legal de persones amb diversitat funcional o discapacitat que no siguen adjudicades en algun dels tres tipus de diversitat, i es distribuiran entre els altres tipus de diversitat de la manera següent: les places sobrants del tipus de diversitat funcional I al tipus de diversitat funcional II i, a continuació, al tipus de diversitat III; les places sobrants del tipus de diversitat funcional II, al tipus de diversitat funcional I i, a continuació, al tipus de diversitat funcional III; i les places sobrants del tipus de diversitat funcional III, al tipus de diversitat funcional I i, a continuació, al tipus de diversitat funcional II.

Finalment, les places que queden sense adjudicar per falta d’aspirants que hagen superat el procés selectiu s’acumularan a les restants places convocades pel sistema d’ingrés lliure, de la mateixa especialitat, de conformitat amb el que disposa l’article 10.2.a del Reglament d’ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, i de manera proporcional segons el criteri establit en l’apartat 1.3.

1.5. Normativa aplicable

A este procediment selectiu li serà aplicable la Llei orgànica 2/2006, de 3 de maig, d’Educació; el Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut Bàsic de l’Empleat Públic; la Llei 4/2021, de 16 d’abril, de la Generalitat, de la Funció Pública Valenciana; el Reial decret 276/2007, de 23 de febrer, pel qual s’aprova el Reglament d’ingrés, accessos i adquisició de noves especialitats en els cossos docents a què es referix la Llei orgànica 2/2006, de 3 de maig; les altres normes aplicable general i pertinent, així com el que es disposa en esta convocatòria.

*2. Requisits de les persones aspirants*

2.1. Requisits d’admissió

Per a l’admissió en la realització del procediment selectiu, les persones aspirants han de reunir els requisits següents:

2.1.1. Requisits generals

a) Estar en possessió del títol de grau o títol equivalent a l’efecte de docència, d’acord amb el que es preveu en la disposició addicional novena de la Llei orgànica 2/2006, de 3 de maig, d’Educació. Segons la disposició addicional única del Reglament d’ingrés, accessos i adquisició de noves especialitats en els cossos docents, per a les especialitats d’Intervenció Sociocomunitària i d’Administració d’Empreses podran ser admesos els qui, tot i que no tenen la titulació exigida amb caràcter general, estiguen en possessió d’alguna titulació de diplomatura universitària, arquitectura tècnica o enginyeria tècnica.

En el cas que estes titulacions s’hagen obtingut a l’estranger, caldrà estar en possessió de la corresponent equivalència a titulació i a nivell acadèmic universitari oficial, que tindrà efectes des de la data en què siga concedida i s’expedisca credencial que corresponga, segons el Reial decret 967/2014, de 21 de novembre.

A l’efecte d’esta convocatòria, i d’acord amb el que es preveu en el Reial decret 1002/2010, de 5 d’agost, sobre expedició de títols universitaris oficials, s’entén per «estar en possessió d’un títol» haver pagat les taxes corresponents per a l’expedició del títol almenys l’últim dia de termini de presentació de la sol·licitud de participació en el procediment selectiu, i per tant, seran excloses del procés aquelles persones que no acrediten el pagament d’estes taxes.

b) Estar en possessió de la formació pedagògica i didàctica a la qual es referix l’art. 100.2 de la Llei orgànica 2/2006, de 3 de maig, d’Educació.

c) Haver romàs en el seu cos docent de procedència un mínim de sis anys com a personal funcionari de carrera.

d) Acreditar el coneixement dels dos idiomes oficials de la Comunitat Valenciana. Acrediten el requisit del valencià les persones que tinguen el certificat de nivell C1 de coneixements de valencià de la Junta Qualificadora de Coneixements de Valencià (JQCV) o un equivalent.

A este efecte, acrediten el nivell C1 de coneixements de valencià els qui estiguen en possessió d’algun dels certificats previstos en l’annex II de l’Orde 7/2017, de 2 de març, de la Conselleria d’Educació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l’homologació i la validació d’altres títols i certificats. També poden acreditar la competència lingüística mínima les persones que disposen del certificat de nivell C2 de coneixements de valencià, del Certificat de Capacitació per a l’Ensenyança en Valencià o del Diploma de Mestre de Valencià, d’acord amb l’Orde 3/2020, de 6 de febrer de la Conselleria d’Educació, Cultura i Esport.

Els títols superiors al nivell C1 de coneixements de valencià, que s’acrediten per a participar en el procés selectiu, no podran aportar-se posteriorment com a mèrit.

S’exclou d’este requisit les persones que opten a l’especialitat d’Administració d’Empreses, en la qual no serà exigible el títol de valencià, segons el que es disposa en la Llei 1/2024, de 27 de juny, per la qual es regula la llibertat educativa. En este cas el certificat de nivell C1 de coneixements de valencià podrà ser acreditat com a mèrit.

Els certificats al·legats per a acreditar el requisit del coneixement de valencià han d'estar registrats, obligatòriament, en el Servici de Formació i Acreditació de la Direcció General d'Ordenació Educativa i Política Lingüística, tenint en compte que els certificats de valencià expedits per la Junta Qualificadora de Coneixements de Valencià ja estan registrats. El registre dels certificats pot sol·licitar-se telemàticament a través del tràmit

<https://www.gva.es/es/inicio/procedimientos?id_proc=21258>

e) No haver sigut condemnat o condemnada per sentència ferma per algun delicte contra la llibertat i indemnitat sexuals, d’acord amb l’exigit en l’article 57 de la Llei orgànica 8/2021, de 4 de juny, de protecció integral a la infància i l’adolescència davant de la violència.

2.1.2. Requisits específics per a participar en la reserva de places per a persones amb diversitat funcional o discapacitat

Podran participar en esta reserva les persones que, a més de reunir la resta dels requisits generals i específics, tinguen reconeguda pels òrgans competents de la Generalitat, de l’Estat o de la resta de les comunitats autònomes una diversitat funcional o discapacitat el grau de la qual siga igual o superior al 33 %, sempre que això no siga incompatible amb l’exercici de la docència en el cos i l’especialitat a la qual s’opte.

L’opció per a esta reserva haurà de formular-se en la sol·licitud de participació i s’acreditarà mitjançant la certificació dels òrgans competents (Vicepresidència i Conselleria de Servicis Socials, Igualtat i Vivenda en el cas de la Comunitat Valenciana).

No obstant això, si durant la realització de les proves se suscitaren dubtes al tribunal respecte de la capacitat de la persona aspirant per a l’exercici de les activitats habitualment desenvolupades pel personal funcionari del cos de professors d’Ensenyança Secundària, el tribunal podrà sol·licitar a la persona opositora l’informe d’adequació al lloc de treball emés per la Vicepresidència i Conselleria de Servicis Socials, Igualtat i Vivenda.

En este cas, i fins que s’emeta el dictamen, l’aspirant pot continuar participant condicionalment en el procés selectiu, i queda en suspens la resolució definitiva sobre l’admissió o l’exclusió del procés fins a la recepció d’este.

El procés selectiu s’ha de fer en condicions d’igualtat amb les persones aspirants d’ingrés lliure, sense perjuí de les adaptacions que preveu la base 3.1 d’esta convocatòria.

Les persones que participen en la reserva de diversitat funcional o discapacitat no podran concórrer a la mateixa especialitat pel torn d’accés lliure o per una altra classe de diversitat.

2.2. Termini de compliment dels requisits

Tots els requisits enumerats s’han de complir el dia en què acabe el termini de presentació de sol·licituds i s’han de mantindre fins al moment de la presa de possessió com a personal funcionari de carrera.

*3. Procés d’inscripció en el concurs oposició*

Les persones interessades a participar en el concurs oposició hauran de fer els tràmits següents en diferents moments del procediment:

– Tràmit d’inscripció: ompliment, registre de la sol·licitud de participació, acreditació de requisits i pagament de taxes, tal com es detalla en el punt 3.1.

– Tràmit de presentació de la documentació acreditativa per a la reducció de la taxa i de documentació sensible: únicament hauran d’omplir-lo les persones que es troben en les situacions detallades en el punt 3.5.

– Tràmit d’aportació de l’autobarem i de la documentació acreditativa dels mèrits per a cada especialitat sol·licitada, tal com es detalla en el punt 7.2.

3.1. Formalització, registre de la sol·licitud de participació, acreditació de requisits i pagament de taxes

Els qui vullguen participar en este procés selectiu hauran d’omplir el model oficial de sol·licitud, que estarà disponible en la seu electrònica de la Generalitat Valenciana (<https://sede.gva.es/va/>) i en el portal web de la Conselleria d’Educació, Cultura, Universitats i Ocupació (<http://www.ceice.gva.es/va/web/rrhh-educacion/oposiciones>).

Les sol·licituds hauran d’omplir-se obligatòriament en la seu electrònica per mitjà de qualsevol dels sistemes d’identificació o firma electrònica admesos en la mateixa seu electrònica, i en esta es podrà manifestar l’oposició a consultar per mitjans telemàtics les dades d’identitat, de titulacions i de condemna per sentència ferma per algun delicte contra la llibertat i la identitat sexual, de diversitat funcional o discapacitat, de família nombrosa i de família monoparental.

3.1.1. Les persones que sol·liciten places pel torn de diversitat funcional o discapacitat o vullguen obtindre una reducció en la taxa hauran d’acreditar que tenen un grau de diversitat funcional o discapacitat igual o superior al 33 %. Per a això, cal aportar el certificat del grau de minusvalidesa i el dictamen tècnic facultatiu expedits per òrgans competents, tal com s’indica en el punt 3.5, a més de marcar en la sol·licitud l’opció d’accés per esta via.

Per a accedir pel torn de diversitat funcional o discapacitat, a més de presentar la documentació acreditativa d’esta condició, cal marcar en la sol·licitud l’opció d’accés per esta via.

A més, les persones amb diversitat funcional o discapacitat igual o superior al 33 % reconeguda que necessiten adaptacions de temps o mitjans per a la realització de les proves selectives (tant per torn d’accés com per torn de diversitat funcional o discapacitat), hauran d’aportar, en el tràmit addicional previst en l’apartat 3.5. la certificació expedida pels òrgans competents en la qual s’especifique l’adaptació requerida. El termini de petició d’adaptacions començarà el mateix dia que el termini de presentació de sol·licituds i finalitzarà el 15 de maig de 2025.

3.1.2. També hauran de formalitzar el tràmit addicional previst en l’apartat 3.5 les persones aspirants que s’acullen a les situacions que es detallen a continuació:

– Les persones declarants víctimes d’actes de violència de gènere que vullguen ser tractades durant el procés selectiu amb una identitat fictícia per a protegir la seua intimitat, d’acord amb l’article 63 de la Llei orgànica 1/2004, de 28 de desembre, de mesures de protecció integral contra la violència de gènere.

– Les persones declarants víctimes d’actes de violència de gènere que vullguen acollir-se a l’exempció de la taxa.

– Les persones que declaren que volen ser tractades durant el procés selectiu amb la identitat que figura en la seua targeta de reconeixement del dret a la identitat i a l’expressió de gènere, d’acord amb la Llei 8/2017, de 7 d’abril, de la Generalitat, integral del reconeixement del dret a la identitat i a l’expressió de gènere a la Comunitat Valenciana.

3.1.3. La no presentació de la sol·licitud i el pagament de taxes en el termini i la manera establits suposarà la inadmissió o l’exclusió de la persona aspirant, i es perdrà qualsevol dret de participació en este procediment selectiu.

La sol·licitud es considerarà presentada i registrada en el moment que es complete tot el procés telemàtic de sol·licitud, el pagament de les taxes i la presentació del registre telemàtic. Les persones aspirants hauran de guardar el justificant del pagament de la taxa i el justificant de registre com a confirmació de la presentació telemàtica.

En la sol·licitud es farà constar el cos, el codi i el nom de l’especialitat i el torn en què es participa.

Totes les persones aspirants hauran d’indicar la titulació al·legada per a l’ingrés en el cos que se sol·licita. Igualment, caldrà indicar la titulació que declaren per al compliment del requisit lingüístic dels idiomes oficials de la Comunitat Valenciana.

No serà vàlida la presentació de la sol·licitud ni dels documents per mitjans diferents dels establits en esta convocatòria, excepte quan l’Administració ho requerisca específicament. El personal participant es responsabilitzarà de la veracitat dels documents que presenten.

L’ús dels mitjans telemàtics establits per a participar en el procediment comporta el consentiment de la persona sol·licitant al tractament de les seues dades de caràcter personal que siguen necessàries per a la tramitació del procés i els processos derivats d’este, d’acord amb la normativa vigent.

Les sol·licituds vincularan les persones participants en els termes expressats en estes.

No s’admetrà cap sol·licitud que no s’haja omplit a través d’este procediment, d’acord amb el que es disposa en el Decret 220/2014, de 12 de desembre, pel qual s’aprova el Reglament d’Administració Electrònica de la Comunitat Valenciana.

Qualsevol dada omesa o consignada erròniament per la persona interessada no podrà ser invocada per esta a l’efecte de futures reclamacions, ni podrà considerar lesionats els seus interessos i drets per este motiu.

No es pot presentar més d’una sol·licitud, llevat que s’opte a més d’una especialitat.

En este cas, s’han de presentar tantes sol·licituds com siga el nombre d’especialitats a les quals s’opte. No obstant això, l’opció a més d’una especialitat no implica que es puga assistir a les proves de tots els tribunals a on ha sigut assignat.

En cas que es presente més d’una sol·licitud per especialitat, serà vàlida l’última.

3.2. Termini de presentació

El termini per a presentar sol·licituds serà de 10 dies hàbils, comptats a partir de l’endemà de la publicació d’esta convocatòria en el *Diari Oficial de la Generalitat Valenciana*.

3.3. Pagament de taxes per inscripció a procediments selectius

L’ingrés de l’import corresponent a cada sol·licitud es farà mitjançant Bizum, targeta bancària o càrrec en compte dins del termini de presentació de sol·licituds a través de la passarel·la de pagament.

La falta del pagament o el càrrec fora de termini determinarà l’exclusió de l’aspirant.

De conformitat amb el que es disposa en l’article 14 de la Llei 20/2017, de 28 de desembre, de la Generalitat, de taxes, els drets d’inscripció a procediments selectius i formació d’expedient convocats per esta orde són:

|  |  |
| --- | --- |
| *TIPUS DE TAXA PER A ACCÉS AL SUBGRUP SUPERIOR* | *TAXA* |
| Inscripció cos docent grup A1 | 35,95 € |
| Famílies nombroses i monoparentals de caràcter general | 17,97 € |
| Famílies nombroses i monoparentals de caràcter especial | exempt |
| Persones amb grau de diversitat funcional igual o superior al 33 % | 1,92 € |
| Persones víctimes d’actes de violència sobre la dona | exempt |

  

Les persones aspirants que estiguen exemptes del pagament de la taxa o que tinguen dret a reducció hauran d’acreditar esta circumstància amb la documentació pertinent o no oposar-se a la consulta telemàtica de les dades per part de l’Administració, d’acord amb el punt 3.5.

El simple pagament electrònic de la taxa dins del termini no equival a la inscripció en el procés selectiu, ja que hauran d’efectuar-se tots els passos fins a finalitzar el registre electrònic per a tindre dret a la participació en el procés de selecció.

3.4. Devolució de taxes

a) Sempre que es donen els requisits establits en l’article 1.2.6 de la Llei 20/2017, de 28 de desembre, de la Generalitat, de Taxes, es podrà sol·licitar la devolució de la taxa pels mitjans telemàtics que s’indiquen en l’enllaç següent: <<https://atv.gva.es/va/diirectautoliq-756>>

b) Llevat que s’indique expressament el contrari, la presentació telemàtica de la sol·licitud de devolució d’ingressos indeguts comporta l’autorització perquè l’administració competent notifique la resolució d’esta sol·licitud per mitjans electrònics.

c) Els errors en la inscripció i en el pagament de taxes que siguen imputables als interessats no donen lloc a la devolució de taxes.

d) En els casos de sol·licitud de devolució de taxes dins del període de matriculació, serà requisit que s’haja presentat la renúncia a la participació en el procediment selectiu davant de la Direcció General de Personal Docent, tot això per mitjà del tràmit de sol·licitud general única: <https://sede.gva.es/va/inicio/procedimientos?id_proc=G95565.>

En els casos en què els sol·licitants s’inscriguen simultàniament en diverses proves o processos, això no donarà lloc a la devolució de taxes, excepte en casos de força major prou acreditada.

3.5. Aportació de la documentació acreditativa per a la reducció de la taxa i de documentació sensible

1. No serà necessari omplir el tràmit addicional per a presentar documentació sensible en el cas de les FAMÍLIES NOMBROSES I MONOPARENTALS que s’acullen la taxa de família nombrosa o monoparental. Si la documentació s’ha expedit a la Comunitat Valenciana, l’Administració pot fer-ne la consulta telemàtica si l’aspirant no s’hi oposa. Si la documentació ha sigut expedida fora de la Comunitat Valenciana o la persona aspirant s’oposa a la consulta telemàtica, en el tràmit d’inscripció caldrà aportar la certificació expedida per la Vicepresidència i Conselleria de Servicis Socials, Igualtat i Vivenda o pels òrgans competents de l’Estat o d’altres comunitats autònomes.

2. En les situacions següents sí que serà necessari omplir el tràmit addicional per a presentar documentació sensible:

a) RECONEIXEMENT DE LA IDENTITAT I L’EXPRESSIÓ DE GÈNERE les persones que declaren que desitgen ser tractades durant el procés d’accés amb la identitat que figura en la seua targeta de reconeixement del dret a la identitat i a l’expressió de gènere, d’acord amb la Llei 8/2017, de 7 d’abril, de la Generalitat, integral del reconeixement del dret a la identitat i a l’expressió de gènere a la Comunitat Valenciana, hauran d’aportar, en el tràmit addicional, la targeta expedida pels òrgans competents.

b) VIOLÈNCIA SOBRE LA DONA

– Les persones participants víctimes d’actes de violència sobre la dona que desitgen acollir-se a la taxa reduïda per esta condició hauran d’aportar, en el tràmit addicional, algun dels mitjans de prova previstos en l’article 9 de la Llei 7/2012, de 23 de novembre, de la Generalitat, integral contra la violència sobre la dona en l’àmbit de la Comunitat Valenciana.

– Les víctimes que declaren actes de violència de gènere que vullguen ser tractades durant el procés selectiu amb una identitat fictícia per a protegir la seua intimitat, d’acord amb l’article 63 de la Llei orgànica 1/2004, de 28 de desembre, de Mesures de Protecció Integral contra la Violència de Gènere, han d’aportar, en el tràmit addicional, algun dels mitjans de prova previstos en l’article 9 de la Llei 7/2012, de 23 de desembre, de la Generalitat, integral contra la violència sobre la dona en l’àmbit de la Comunitat Valenciana, i hauran de triar el nom i els cognoms amb els quals volen ser identificades durant el procediment.

c)  DIVERSITAT FUNCIONAL O DISCAPACITAT

– TORN I/O TAXA. Si les persones participants que tenen un grau de diversitat funcional o discapacitat igual o superior al 33 % volen acollir-se a la taxa reduïda per a persones amb diversitat funcional o discapacitat, en el cas que la documentació haja sigut expedida a la Comunitat Valenciana, l’Administració farà la consulta telemàtica sempre que les persones aspirants no s’oposen a esta. Si la documentació ha sigut expedida fora de la Comunitat Valenciana o les persones aspirants s’oposen a la consulta telemàtica hauran d’aportar, en el tràmit addicional de dades sensibles, la documentació acreditativa expedida per la Conselleria competent en matèria de Servicis Socials o pels òrgans competents de l’Estat o d’altres comunitats autònomes. Esta documentació haurà d’incloure el certificat de grau de discapacitat i el dictamen tècnic facultatiu.

– ADAPTACIONS Les persones amb diversitat funcional o discapacitat certificada que necessiten adaptacions de temps i mitjans per a la realització dels exercicis (independentment del torn pel qual es presenten), també han d’omplir el tràmit addicional de presentació de documentació sensible i adjuntar un informe sobre adaptació de prova selectiva (temps i/o mitjans), expedit pels òrgans competents en matèria de diversitat funcional o discapacitat de la Generalitat Valenciana (Vicepresidència i Conselleria de Servicis Socials, Igualtat i Vivenda / Direcció General de Diversitat), de l’Estat o d’altres comunitats autònomes.

*4. Admissió de persones aspirants*

4.1. Llistes provisionals de persones admeses i excloses

Una vegada vençut el termini de presentació de sol·licituds, la Direcció General de Personal Docent dictarà una resolució en què declararà aprovada la llista provisional de persones admeses i excloses, que es publicarà en el portal web de la Conselleria d’Educació, Cultura, Universitats i Ocupació

([http:](https://ceice.gva.es/va/web/rrhh-educacion/oposiciones)[//](https://ceice.gva.es/va/web/rrhh-educacion/oposiciones)[www.](https://ceice.gva.es/va/web/rrhh-educacion/oposiciones)[ceice.gva.es/](https://ceice.gva.es/va/web/rrhh-educacion/oposiciones)[va](https://ceice.gva.es/va/web/rrhh-educacion/oposiciones)[/web/rrhh-educacion/oposiciones](https://ceice.gva.es/va/web/rrhh-educacion/oposiciones)). En esta llista hauran de constar els cognoms, el nom i els dígits que en el format del DNI ocupen les posicions quarta, quinta, sexta i sèptima o, si és el cas, un document acreditatiu de la identitat de les persones estrangeres residents en territori espanyol, d’acord amb la disposició addicional 7a de la Llei orgànica 3/2018, de 5 de desembre, de protecció de dades personals i garantia dels drets digitals.

A més, figurarà l’especialitat, el torn pel qual participa, així com, si és el cas, la causa d’exclusió.

Amb la publicació de la resolució que declare aprovada la llista provisional de persones admeses i excloses, es considerarà efectuada la notificació corresponent a les persones interessades, a l’efecte del que es disposa en l’article 40 de la Llei 39/2015, d’1 d’octubre, del Procediment Administratiu Comú de les Administracions Públiques.

Les persones que no hagen fet la inscripció tal com indica la base 3.1 no eixiran en la llista de persones admeses i excloses; no obstant això, poden presentar una reclamació d’acord amb el que establix la base 4.2.

4.2. Reclamacions a les llistes provisionals

Les persones aspirants excloses i les que no hi figuren, però s’hagen inscrit, disposen d’un termini de deu dies hàbils, comptats des de l’endemà de la publicació de la resolució, per a poder esmenar els defectes de la sol·licitud.

Tots els errors corregibles comesos a l’hora d’introduir les dades en la sol·licitud hauran de corregir-se en el mateix termini.

Les reclamacions i les sol·licituds de correcció d’errades es presentaran a través del tràmit telemàtic habilitat a este efecte en la seu electrònica de la Generalitat Valenciana (<https://sede.gva.es/va/>), o a través del portal web de la Conselleria d’Educació, Cultura, Universitats i Ocupació (<http://www.ceice.gva.es/va/web/rrhh-educacion/oposiciones>).

En cas que la persona interessada no esmene el defecte que haja motivat la seua exclusió en el termini indicat, es considerarà que desistix de la sol·licitud, de conformitat amb el que disposa l’article 68 de la Llei 39/2015, d’1 d’octubre, del Procediment Administratiu Comú de les Administracions Públiques.

4.3. Llistes definitives de persones admeses i excloses

Les reclamacions presentades seran acceptades o denegades per resolució expressa del director general de Personal Docent, per la qual es declararà aprovada la llista definitiva de persones admeses i excloses, que es publicarà en el portal web de la Conselleria d’Educació, Cultura, Universitats i Ocupació

(<https://ceice.gva.es/va/web/rrhh-educacion/oposiciones>).

El fet de figurar en la llista d’admesos no pressuposa que es reconega a les persones aspirants la  possessió dels requisits exigits en els procediments que es convoquen mitjançant esta Orde. D’acord amb el que es disposa en la base tercera d’esta convocatòria, quan de la documentació s’interprete que no es té algun dels requisits, les persones interessades perdran tots els drets que pogueren derivar-se de la seua participació en estos procediments.

4.4. Recursos a les llistes definitives

Contra esta resolució, que posa fi a la via administrativa, podrà interposar-se amb caràcter potestatiu un recurs de reposició davant del director general de Personal Docent en el termini d’un mes comptat a partir de l’endemà de la publicació, d’acord amb el que es preveu en els articles 123 i 124 de la Llei 39/2015, d’1 d’octubre, del Procediment Administratiu Comú de les Administracions, a través de la seu electrònica de la Generalitat Valenciana

([http://s](http://sede.gva.es/va/)[ede.gva.es/va/](http://sede.gva.es/va/)), o a través del portal web de la Conselleria d’Educació, Cultura, Universitats i Ocupació

([http:](https://ceice.gva.es/va/web/rrhh-educacion/oposiciones)[//](https://ceice.gva.es/va/web/rrhh-educacion/oposiciones)[www.](https://ceice.gva.es/va/web/rrhh-educacion/oposiciones)[ceice.gva.es/](https://ceice.gva.es/va/web/rrhh-educacion/oposiciones)[va](https://ceice.gva.es/va/web/rrhh-educacion/oposiciones)[/web/rrhh-educacion/oposiciones](https://ceice.gva.es/va/web/rrhh-educacion/oposiciones)); o bé, interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la publicació, d’acord amb el que s’establix en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.

*5. Òrgans de selecció*

5.1. Nomenament dels òrgans de selecció

La selecció d’aspirants l’han de dur a terme les comissions de selecció i els tribunals, que nomena a este efecte la Direcció General de Personal Docent. El nomenament es publicarà en el *Diari Oficial de la Generalitat Valenciana*.

5.2. Tribunals

5.2.1 Composició dels tribunals i manera d’elecció

D’acord amb el que disposa l’article 7 del Reglament d’ingrés, accessos i adquisició de noves especialitats, aprovat pel Reial decret 276/2007 de 23 de febrer, els tribunals estaran formats per personal funcionari de carrera en actiu i al servici de l’Administració educativa en nombre imparell no inferior a cinc.

Per a este procés selectiu, es fixa la composició de tots els tribunals en cinc membres, a excepció dels tribunals que tenen assignades persones opositores amb diversitat funcional o discapacitat, i en este cas es podrà ampliar a set membres.

De conformitat amb el reglament esmentat, en la designació dels tribunals que hagen de jutjar cada una de les especialitats convocades es vetlarà pel compliment del principi d’especialitat, per la qual cosa la majoria dels membres haurà de ser titular de l’especialitat objecte del procés selectiu.

Així mateix, d’acord amb el que establix el reglament mencionat, s’ha de tendir a la paritat entre hòmens i dones, llevat que ho impedisquen raons fundades i objectives.

Els tribunals estan integrats per:

– Una persona que exercix la presidència designada directament per la Direcció General de Personal Docent.

– Quatre vocals la designació dels quals es farà mitjançant sorteig públic, entre el personal funcionari de carrera en actiu del cos corresponent, titulars de l’especialitat assignada al tribunal.

En cada tribunal, actuarà en les funcions de secretaria la persona de menys antiguitat com a funcionari en el cos, llevat que el tribunal acorde determinar-ho d’una altra manera.

Excepcionalment, quan no hi haja personal funcionari en servici actiu en nombre suficient, el director general de Personal Docent podrà fer la designació directament, de conformitat amb el que establix esta base.

5.2.2. Participació voluntària

D’acord amb el que establix l’article 7.7 del Reglament aprovat pel Reial decret 276/2007, de 23 de febrer, el personal funcionari de carrera, que voluntàriament vullga formar part com a vocal d’un tribunal de l’especialitat en la que està en actiu i de la que és titular, ha de formalitzar la sol·licitud de participació a través d’OVIDOC en el tràmit que s’obrirà a este efecte del 15 al 31 de gener de 2025.

La sol·licitud es considerarà presentada i registrada davant de l’Administració en el moment en què siga enviada per via telemàtica.

Entre les persones inscrites per a participar de manera voluntària es realitzarà un sorteig per a designar dos vocals que formaran part de cada tribunal.

S’admeten en el sorteig les persones que complisquen els requisits establits en la base segona que estiguen en servici actiu en el mateix cos i especialitat, a excepció de les persones que gaudisquen d’un permís de reducció de jornada o altres incidències que impedisquen la seua actuació com a membres de tribunal i les que hagen sigut sancionades amb suspensió de funcions mitjançant expedient disciplinari.

Aquelles persones inscrites en la participació voluntària que no resulten seleccionades participaran en el sorteig ordinari públic de vocals al qual es referix el del punt 5.2.1.

5.2.3. Nombre de tribunals

Poden nomenar-se tots els tribunals que es consideren necessaris per a cada especialitat i per a cada província. S’ha de designar, pel mateix procediment previst en la base 5.2.1, un tribunal suplent per a cada tribunal, i dos vocals de reserva, excepte en els casos en què no siga possible comptar amb vocals suficients que reunisquen els requisits que s’exigixen en esta base.

5.2.4. Funcions dels tribunals

Correspon als tribunals l’exercici de les funcions següents:

– El desenvolupament del procediment selectiu, d’acord amb el que disposa esta convocatòria.

– La qualificació de la prova de la fase d’oposició.

– L’elaboració de la prova pràctica, si és el cas.

– La determinació dels criteris d’actuació i d’avaluació, en cas de ser tribunal únic.

– En cas de tribunals únics, la baremació dels mèrits, l’agregació de les puntuacions de la fase de concurs a les adjudicades en la fase d’oposició, quan la prova s’haja superat, l’ordenació dels aspirants i l’elaboració de les llistes dels aspirants que hagen superat les dos fases o elevació d’estes a la comissió de selecció.

– La declaració dels aspirants que hagen superat les fases citades, la publicació de les llistes corresponents als seleccionats, així com la seua elevació a l’òrgan convocant.

– La coordinació, si és el cas, amb la comissió de selecció i la de baremació.

– La custòdia dels exàmens, d’acord amb les instruccions de l’òrgan que els nomene.

– L'emplenament dels models de documentació administrativa facilitats per la Direcció General de Personal Docent i utilitzar l’aplicació informàtica específica que tenen a la seua disposició.

Dins de les diferents fases del concurs oposició, resoldran tots els dubtes que pogueren sorgir en l’aplicació d’estes normes, així com el que s’ha de fer en els casos no previstos.

5.3. Comissions de selecció

5.3.1. Composició

Quan en funció del nombre de les persones aspirants i les places convocades siga necessari nomenar més d’un tribunal per a alguna de les especialitats, caldrà constituir una Comissió de Selecció per cada una d’estes especialitats, que haurà d’assumir les funcions que establix la base 5.3.2 d’esta convocatòria.

Estes comissions estan formades per un nombre imparell de membres no inferior a cinc, que han de reunir els requisits enumerats en l’apartat 5.2.1. Les persones que formen part de les comissions es designaran per la Direcció General de Personal Docent, i es podran incloure els presidents i les presidentes dels tribunals.

En aquelles especialitats en les quals es nomene tribunal únic, este actuarà, a més, com a Comissió de Selecció, per la qual cosa assumirà les funcions dels dos òrgans.

Per al nomenament de la persona que exercix les funcions de secretària de la Comissió de Selecció, cal ajustar-se al que disposa l’últim paràgraf de la base 5.2.1.

5.3.2. Funcions

Correspon a les comissions de selecció l’exercici de les funcions següents:

– Vetlar pel bon funcionament del procediment tal com marca la normativa.

– La determinació dels criteris d’actuació dels tribunals i la seua homogeneïtzació.

– L'establiment dels criteris d’avaluació de les diferents parts de la prova de la fase d’oposició.

– La coordinació dels tribunals i l’elaboració de la prova pràctica.

– L’emplenament dels models de documentació administrativa facilitats per la Direcció General de Personal Docent i la utilització de l’aplicació informàtica específica que tenen a la seua disposició.

– Agregar les puntuacions adjudicades en la fase de concurs a les obtingudes en la fase d’oposició, quan la prova s’haja superat, l’ordenació de les persones aspirants i elaborar les llistes de les persones que hagen superat les dos fases o elevar-les a la Comissió de Selecció.

– L’elaboració de la llista única de persones que hagen superat el procés selectiu respecte de cada especialitat.

– La resolució dels dubtes que pogueren sorgir en aplicació de les normes que regulen este procediment.

– Elevar les llistes de persones aspirants que hagen superat les dos fases en cada especialitat a l’òrgan convocant per a la seua publicació.

– El lliurament a la Direcció General de Personal Docent de tota la documentació generada en la fase d’oposició, i els recursos materials que han usat.

5.4. Comissions de baremació de mèrits

En cas que es nomene més d’un tribunal per especialitat, es constituirà una comissió de baremació de mèrits per cada especialitat.

5.4.1. Composició

Estes comissions estaran formades per totes les persones membres de la Comissió de Selecció de cada especialitat, per les persones que exercixen la presidència i la secretària de tots els tribunals de cada especialitat.

En el cas d’aquelles especialitats en les quals hi haja un únic tribunal, este assumirà les funcions de la comissió de baremació de mèrits.

Exercirà les funcions corresponents a la presidència d’este òrgan la persona que ocupe el càrrec de president o presidenta en la comissió de selecció de cada especialitat.

Per al nomenament de la persona que exercix les funcions de secretaria de la Comissió de Selecció, cal ajustar-se al que disposa l’últim paràgraf de la base 5.2.1.

5.4.2. Funcions

Correspon a les comissions de baremació l’exercici de les funcions següents:

– La determinació dels criteris de baremació de mèrits de la fase de concurs.

– La valoració dels mèrits de la fase de concurs.

– La resolució de les al·legacions presentades en la fase de concurs i publicar les llistes provisionals i definitives de baremació de mèrits.

5.5. Comissió de Coordinació Tècnica de les comissions de selecció

La Direcció General Personal Docent pot decidir la creació d’una Comissió de Coordinació Tècnica de les comissions de selecció, si així ho considera necessari, en funció del nombre d’òrgans de selecció nomenats.

5.5.1. Composició

Esta comissió estarà integrada per:

– Un president o una presidenta.

– Sis vocals.

Les persones que formen part d’esta comissió seran designades per la Direcció General de Personal Docent mitjançant una resolució, que es publicarà en el *Diari Oficial de la Generalitat Valenciana*.

Per al nomenament de la persona que exercix les funcions de secretaria de la comissió de coordinació tècnica cal ajustar-se al que disposa l’últim paràgraf de la base 5.2.1.

5.5.2. Funcions de la comissió de coordinació tècnica de les comissions de selecció

1. Coordinar i assessorar l’actuació de les comissions de selecció pel que fa a:

– Unificar els criteris d’actuació de les diferents comissions de selecció / tribunals únics.

– Traslladar la informació i les propostes entre les comissions de selecció i la Direcció General de Personal Docent.

– Establir els mitjans de comunicació entre les comissions de selecció i els tribunals.

– Donar el suport jurídic i tècnic necessari a les comissions de selecció/ tribunals únics

2. Cooperar amb la Direcció General de Personal Docent pel que fa al desenvolupament d’este procediment selectiu i vetlar pel seu bon funcionament.

3. Establir protocols d’actuació davant d’incidències en el procediment.

4. Homogeneïtzar els criteris generals comuns a totes les especialitats d’avaluació, qualificació i, si és el cas, penalització del conjunt de les especialitats docents objecte d’esta convocatòria. Sense perjuí dels matisos possibles de cada una de les especialitats.

5.6. Obligatorietat de la participació

De conformitat amb l’article 8.3 del Reglament d’ingrés, accessos i adquisició de noves especialitats en els cossos docents, la participació en els òrgans de selecció té caràcter obligatori.

Només seran admissibles com a causes de dispensa, a més de les situacions d’abstenció i recusació que s’especifiquen en els apartats posteriors, les següents:

a) La situació de permís per naixement per a la mare biològica, permís del progenitor diferent de la mare biològica per naixement, guarda amb finalitats d’adopció, acolliment, o adopció d’un fill o filla i acumulació de lactància.

b) Les situacions d’incapacitat temporal i de risc durant l’embaràs, degudament acreditades.

c) Els permisos de reducció de jornada de treball concedits fins al 31 de juliol del present curs a l’empara dels articles 48.f), 48.g), 48.h), 48.i), 49.d), 49.e) y 49.f) del Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut Bàsic de l’Empleat Públic, i de l’article 33 del Decret 234/ 2022, de 30 de gener, del Consell, pel qual es regulen les condicions de treball del personal docent no universitari funcionarial dependent de la Conselleria d’Educació, Cultura i Esport: permisos i llicències.

d) El personal que ocupa càrrecs directius en els centres docents, sempre que el president o la presidenta del tribunal puga substituir-lo per les persones vocals suplents.

e) Les persones que estiguen rebent tractament de fertilitat.

f) Les persones amb diversitat funcional i mobilitat reduïda, que actuen en municipis diferents del seu centre de destinació, sempre que el president o la presidenta del tribunal puga substituir-lo pel personal suplent.

Totes les causes de dispensa hauran d’estar degudament acreditades. Per a això, caldrà aportar, juntament amb la sol·licitud, la documentació justificativa oficial que corresponga en cada cas.

Les persones que estiguen en algun dels supòsits inclosos en este apartat hauran de presentar-se el dia de la constitució del tribunal, llevat que se’ls eximisca expressament mitjançant comunicació directa de la Direcció General de Personal Docent. La presidència del tribunal decidirà sobre la seua participació en el moment de la constitució, una vegada conegudes les circumstàncies dels altres membres de l’òrgan.

5.7. Abstenció

Les persones que integren els òrgans de selecció per a cada especialitat han d’abstindre’s d’intervindre, quan hi concórrega alguna de les circumstàncies que preveu l’article 23 de la Llei 40/ 2015, d’1 d’octubre, de Règim Jurídic del Sector Públic, en concret, les situacions següents:

a) Tindre interés personal en l’assumpte de què es tracte o en un altre en la resolució del qual poguera influir la d’aquell; ser administrador o administradora d’una societat o una entitat interessada, o tindre pendent una qüestió litigiosa amb alguna persona interessada.

b) Tindre un vincle matrimonial o una situació de fet assimilable i el parentiu de consanguinitat dins del quart grau o d’afinitat dins del segon amb qualsevol dels interessats, amb els administradors d’entitats o societats interessades i també amb els assessors, els representants legals o els mandataris que intervenen en el procediment, així com compartir despatx professional o estar associat amb estos per a l’assessorament, la representació o el mandat.

c) Tindre amistat íntima o enemistat manifesta amb alguna de les persones que s’esmenten en l’apartat anterior.

d) Haver intervingut com a pèrit o com a testimoni en el procediment de què es tracte.

e) Tindre una relació de servici amb una persona natural o jurídica interessada directament en l’assumpte, o haver-li prestat en els dos últims anys servicis professionals de qualsevol classe i en qualsevol circumstància o lloc.

f) Específicament, d’acord amb l’art. 8.4 del Reglament d’ingrés, accessos i adquisició de noves especialitats en els cossos docents, aprovat pel Reial decret 276/2007, s’abstindran d’intervindre en el procés selectiu aquells membres que, en els cinc anys anteriors a la publicació d’esta convocatòria, hagen fet tasques de preparació d’aspirants a accés a l’especialitat de la qual han sigut nomenats tribunal. Juntament amb la comunicació d’abstenció, hauran d’aportar un certificat de l’acadèmia en la qual hagen impartit les classes, en què conste expressament que han impartit docència per a oposicions de l’especialitat de la qual han sigut nomenats tribunal. En qualsevol cas, hauran d’acudir a l’acte de constitució del tribunal i serà la presidència la que els comunique si s’ha acceptat la seua sol·licitud d’abstenció.

Totes les persones nomenades com a membres dels òrgans de selecció o coordinació han de declarar expressament en l’acte de constitució de l’òrgan de selecció no trobar-se en les circumstàncies que preveu este apartat, fet que ha de quedar reflectit en l’acta de constitució corresponent.

5.8. Termini per a manifestar l’abstenció

Prèviament a la sessió de constitució, en el termini de cinc dies hàbils comptats a partir de l’endemà de la publicació, en el *Diari Oficial de la Generalitat Valenciana*, de la resolució per la qual es nomenen les persones membres que han de jutjar el procediment selectiu, aquelles persones que es consideren culpables en algun dels motius d’abstenció, o en alguna de les situacions arreplegades en l’apartat 5.7, ho comunicaran per via telemàtica, a través del tràmit telemàtic habilitat a este efecte en la seu electrònica de la Generalitat Valenciana (<https://sede.gva.es/va/>), o a través del portal web de la Conselleria d’Educació, Cultura, Universitats i Ocupació (<https://ceice.gva.es/va/web/rrhh-educacion/oposiciones>), amb la corresponent acreditació documental.

Posteriorment, en el moment de constitució del tribunal, si es té coneixement sobrevingut d’una causa d’abstenció, podrà al·legar-se davant de la presidència del tribunal en el mateix moment de la constitució.

La presidència haurà de fer constar en l’acta de la sessió de constitució les abstencions estimades.

5.9. Recusació

Així mateix, els qui participen en el procés, podran recusar les persones que integren els òrgans de selecció quan concórrega en elles alguna de les circumstàncies a les quals es referix l’apartat 5.7 d’esta mateixa base i d’acord amb el que s’establix en l’art. 24 de la Llei 40/2015, d’1 d’octubre, de Règim Jurídic del Sector Públic, amb la presentació del corresponent tràmit telemàtic habilitat a este efecte a través del portal web de la Conselleria d’Educació, Cultura, Universitats i Ocupació (<https://ceice.gva.es/va/web/rrhh-educacion/oposiciones>).

5.10. Constitució i funcionament dels òrgans de selecció

Amb la convocatòria prèvia del president o presidenta, que es farà arribar al centre de destinació dels seus vocals i en la qual cal assenyalar el lloc, el dia i l’hora de la reunió, tindrà lloc la sessió constitutiva dels tribunals i de les comissions de selecció, a la qual hauran d’assistir tots els seus components, tant titulars com suplents, excepte les persones incloses en algun dels supòsits de l’apartat 5.6 que hagen sigut expressament eximides d’assistir mitjançant comunicació de la Direcció General de Personal Docent.

Els òrgans de selecció es constituiran amb l’assistència de, com a mínim, la mitat dels components, sempre que entre ells estiguen les persones titulars de la presidència i de la secretaria o, si és el cas, els qui les substituïsquen.

En esta sessió, l’òrgan de selecció, a més de constituir-se com a tal, acordarà totes les decisions que li corresponga per al desenvolupament correcte del concurs oposició.

La suplència del president o presidenta de l’òrgan de selecció s’autoritzarà per la Direcció General de Personal Docent, i la dels seus vocals, en la mateixa sessió constitutiva, pel president o presidenta que haja d’actuar, i haurà de recaure sobre els vocals suplents en l’orde en què figuren disposats en la resolució de nomenament. Una vegada constituït l’òrgan de selecció per a la seua vàlida actuació, es requerirà la presència de les persones titulars de la presidència i de la secretaria o, si és el cas, dels qui les substituïsquen, i la de la mitat, com a mínim, dels seus membres.

La inassistència injustificada dels integrants de l’òrgan de selecció a les diferents sessions i actes del procediment, incloent-hi la de constitució, donarà lloc a l’exigència de la responsabilitat que corresponga.

No obstant això, si en el moment del començament de les proves algun òrgan selectiu no ha pogut constituir-se, malgrat haver-se dut a terme el procediment previst, la Direcció General de Personal Docent adoptarà les mesures procedents per a garantir el dret de les persones aspirants a la participació en el procediment selectiu.

5.11. Nomenament de nous components dels òrgans de selecció

La Direcció General de Personal Docent dictarà resolució, que es publicarà en el *Diari Oficial de la Generalitat Valenciana*, per la qual seran nomenades les noves persones components dels tribunals que hagen de substituir les persones que hagen perdut la seua condició per alguna de les causes previstes en els apartats 5.6, 5.7 i 5.9 d’esta base.

5.12. Personal assessor especialista i ajudant tècnic.

Els tribunals, com a mesura de caràcter excepcional, podran proposar a la Direcció General de Personal Docent la incorporació als seus treballs de personal assessor especialista i/o ajudant tècnic. Seran funcions dels primers l’assessorament a l’òrgan de selecció en l’avaluació dels coneixements i mèrits objecte de la seua especialitat. Els segons col·laboraran mitjançant la realització de les tasques tècniques de suport que els assignen. En la seua activitat els uns i els altres s’han de limitar a l’exercici de les seues respectives competències. La seua designació correspon a la Direcció General de Personal Docent, i estan subjectes a les mateixes causes d’abstenció i recusació que establixen els apartats 5.7 i 5.9.

5.13. Procediment d’actuació dels òrgans de selecció i coordinació

En el que no preveja la convocatòria, el procediment d’actuació dels òrgans de selecció s’ha d’ajustar en tot moment al que es disposa en la Llei 39/2015, d’1 d’octubre, del Procediment Administratiu Comú de les Administracions Públiques, i en la Llei 40/2015, d’1 d’octubre, de Règim Jurídic del Sector Públic.

Estos òrgans podran celebrar les sessions pròpies tant de manera presencial com telemàtica. En les sessions que celebren de manera telemàtica, els seus membres poden trobar-se en llocs diferents sempre que s’assegure, per mitjans electrònics, la identitat dels membres.

5.14. Adaptacions per a persones aspirants amb diversitat funcional o discapacitat

Els òrgans de selecció adoptaran les mesures necessàries en aquells casos en què siga necessari, de manera que les persones amb diversitat funcional o discapacitat igual o superior al 33 % gaudisquen de semblants oportunitats per a la realització dels exercicis que la resta de les persones participants. En este sentit, s’establiran, per a les persones amb diversitat funcional o discapacitat que ho acrediten de la manera prevista en la base 3.5 d’esta convocatòria, les adaptacions possibles en temps i mitjans per a la seua realització, d’acord amb la certificació expedida pels òrgans competents en matèria de diversitat funcional o discapacitat de la Generalitat Valenciana (Vicepresidència i Conselleria de Servicis Socials, Igualtat i Vivenda / Direcció General de Diversitat), de l’Estat o d’altres comunitats autònomes. El termini per a presentar la sol·licitud d’adaptació conclourà el dia 15 de maig de 2025. No s’acceptarà cap sol·licitud que no estiga acompanyada de l’informe sobre adaptació de prova selectiva expedit per l’òrgan competent.

5.15. Nombre de persones aspirants seleccionades

En cap cas les comissions de selecció i els tribunals podran seleccionar un nombre de persones aspirants superior al de places assignades. Qualsevol proposta de persones seleccionades que contravinga el que s’ha establit anteriorment serà nul·la de ple dret.

5.16. Indemnitzacions i dietes

Les persones integrants dels òrgans de selecció i coordinació que actuen en estes proves selectives tindran dret a la indemnització per raó de servici prevista en el Decret 24/1997, d’11 de febrer, del Consell, sobre indemnitzacions per raó del servici i gratificacions per servicis extraordinaris.

D’acord amb l’article 4.4 del Decret 24/1997, d’11 de febrer, i de manera excepcional, s’autoritza la percepció de dieta per restauració per als membres dels òrgans de selecció per desplaçaments dins del terme municipal o a distàncies inferiors a 30 quilòmetres d’este.

5.17. Llocs d’actuació

Els llocs d’actuació dels òrgans de selecció es publicaran, mitjançant la resolució del director general de Personal Docent, en el portal web de la Conselleria d’Educació, Cultura, Universitats i Ocupació ([http:](https://ceice.gva.es/va/web/rrhh-educacion/oposiciones)[//](https://ceice.gva.es/va/web/rrhh-educacion/oposiciones)[www.](https://ceice.gva.es/va/web/rrhh-educacion/oposiciones)[ceice.gva.es/](https://ceice.gva.es/va/web/rrhh-educacion/oposiciones)[va](https://ceice.gva.es/va/web/rrhh-educacion/oposiciones)[/web/rrhh-educacion/oposiciones](https://ceice.gva.es/va/web/rrhh-educacion/oposiciones)).

*6. Inici i desenvolupament de les proves del procediment selectiu*

6.1. Data, hora i lloc

a) La realització de la part a de la prova de la fase d’oposició per a les persones aspirants en este procediment tindrà lloc a partir del dia 1 de juny de 2025. La data, l’hora i el lloc de realització es determinarà en la resolució per la qual es declare aprovada la llista definitiva de persones admeses i excloses.

b) Els aspirants hauran d’anar proveïts del document nacional d’identitat, o document equivalent del país d’origen, passaport o permís de conducció en què aparega la fotografia del titular, acompanyat, si escau, del document acreditatiu de la identitat de les persones estrangeres residents en territori espanyol, expedit per les autoritats espanyoles.

c) El tribunal farà una primera crida col·lectiva única al qual hauran de presentar-se totes les persones aspirants, en la data i hora fixades. Seran excloses del procés selectiu les persones que no compareguen. Posteriorment, el tribunal anirà fent dos crides diàries (matí i vesprada), a excepció del supòsit establit en l’apartat 6.5. (embaràs i part). En el cas d’actuacions individuals, les persones aspirants convocades per a cada dia han d’estar presents a l’hora fixada pel tribunal com a hora d’inici de les actuacions, que es duran a terme en dos crides diàries, si és el cas (matí i vesprada).

d) Perden el seu dret les persones aspirants que acudisquen als llocs a on es facen les proves una vegada iniciades, encara que es dega a causes justificades. No obstant això, en el cas que concórrega una causa de força major, el tribunal pot apreciar les circumstàncies al·legades i admetre la persona aspirant, sempre que no haja finalitzat l’exercici corresponent i esta admissió no menyscabe el principi d’igualtat amb la resta del personal.

e) Una vegada iniciades les actuacions davant del tribunal, les successives crides dels aspirants hauran de fer-se públiques pels tribunals, en els locals en els quals s’estiguen celebrant les proves, amb com a mínim catorze hores d’antelació al començament d’estes, i també com a títol informatiu en el portal web de la Conselleria d’Educació, Cultura, Universitats i Ocupació.

6.2. Desenvolupament

L’orde d’actuació dels aspirants s’iniciarà alfabèticament per la primera persona que tinga com a primer cognom un que comence per la lletra que dispose la resolució, de la conselleria competent en matèria de funció pública, que determine la lletra per a fixar l’orde d’intervenció de les persones aspirants per a totes les proves selectives amb vigència en el moment en què s’aproven les llistes definitives de participants.

Aquells tribunals que no tinguen aspirants el primer cognom dels quals comence per esta lletra iniciaran l’orde d’actuació per la lletra o les lletres següents en orde alfabètic.

En qualsevol moment, els tribunals poden requerir a les persones aspirants que acrediten la seua identitat per mitjà de la presentació del document identificatiu que corresponga.

Així mateix, si els tribunals tingueren coneixement que alguna de les persones aspirants no té tots els requisits exigits per esta convocatòria, amb l’audiència prèvia de la persona interessada, hauran de proposar la seua exclusió al director general de Personal Docent, i li comunicaran, així mateix, les inexactituds o falsedats formulades per la persona aspirant en la sol·licitud d’admissió al procediment selectiu als efectes procedents.

Contra la resolució d’exclusió de la persona aspirant, que posa fi a la via administrativa, podrà interposar-se amb caràcter potestatiu un recurs de reposició davant del director general de Personal Docent en el termini d’un mes comptat des de l’endemà de la notificació, d’acord amb el que preveuen els articles 123 i 124 de la Llei 39/2015, d’1 d’octubre, del Procediment Administratiu Comú de les Administracions, o interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la notificació, d’acord amb el que s’establix en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.

6.3. Temaris

De conformitat amb el que es preveu en l’[Orde ECD/191/2012, de 6 de febrer, per la qual es regulen els temaris que han de regir en els procediments d’ingrés, accessos i adquisició de noves especialitats en els cossos docents establits en la Llei Orgànica 2/2006, de 3 de maig, d’Educació](http://www.boe.es/boe/dias/2012/02/07/pdfs/TWT-J-7297-7803.pdf), en els procediments selectius d’ingrés, accessos, i adquisició de noves especialitats en el cos de professors d’Ensenyança Secundària, seran aplicables els temaris següents:

a) Els temaris establits en l’annex III de l’Orde de 9 de setembre de 1993, per la qual s’aproven els temaris que han de regir en els procediments d’ingrés, adquisició de noves especialitats i mobilitat per a determinades especialitats dels Cossos de Mestres, el Reial decret 850/1993, de 4 de juny, en el que correspon a les especialitats del Cos de Professors d’Ensenyança Secundària.

b) Els temaris establits en els annexos I i II de l’Orde d’1 de febrer de 1996, per la qual s’aproven els temaris que han de regir en els procediments d’ingrés, adquisició de noves especialitats i mobilitat per a determinades especialitats dels Cossos de Professors d’Ensenyança Secundària i Professors Tècnics de Formació Professional.

Els temaris estan disponibles en el portal web de la Conselleria en l’enllaç següent:

<https://ceice.gva.es/va/web/rrhh-educacion/temaris-per-cos>

6.4. Publicitat dels criteris d’avaluació

En l’annex IV d’esta convocatòria figuren els criteris generals d’avaluació de la primera prova (part A) de la fase d’oposició.

Les comissions de selecció o els tribunals faran públics els criteris d’avaluació de la prova B de la fase d’oposició en els taulers d’anuncis a on se celebre el procés selectiu i, si és el cas, en el portal web de la Conselleria d’Educació, Cultura, Universitats i Ocupació (<https://ceice.gva.es/va/>) amb anterioritat a l’inici de les proves.

En estos criteris d’avaluació s’especificarà el desglossament de les pautes, els criteris i les orientacions amb les quals el tribunal avaluarà la prova, i tindran com a objectiu comprovar de manera diferenciada dos dimensions:

a) Els coneixements suficients sobre l’especialitat docent, tant tècnics com metodològics, com són, entre altres: els que permeten valorar aspectes d’organització de l’aprenentatge de l’alumnat, aspectes psicopedagògics de l’aprenentatge i el domini de tècniques de treball necessàries per a impartir les àrees i les matèries característiques de l’especialitat a la qual s’opta. Estos criteris han d’estar degudament quantificats, i cal indicar el percentatge o el valor que tenen en la qualificació.

b) Les habilitats i les competències necessàries per a aplicar estos coneixements en el context en què s’ha de desenvolupar la seua funció docent, com són, entre altres, les habilitats de comunicació, les habilitats per a la resolució de conflictes, la capacitat d’anàlisi i crítica, la creativitat i la iniciativa, la presa de decisions, la planificació i l’organització, el treball en equip, la disposició a la innovació i la sensibilitat per la diversitat de l’alumnat, i la transversalitat dels aprenentatges. Estos criteris han d’estar degudament quantificats, i cal indicar el percentatge o el valor que tenen en la qualificació.

6.5. Confessions religioses, embaràs i part.

Les persones aspirants que pertanguen a una confessió religiosa en la qual el descans laboral setmanal els impedisca fer inexcusable i expressament proves selectives en un dia i hores determinats de la setmana, hauran d’adjuntar amb la sol·licitud de canvi de dia una certificació expedida per l’autoritat religiosa que corresponga, de la seua pertinença a la confessió religiosa que professe, així com indicar el dia i les hores de la setmana en què no poden fer la citada prova. Igualment, hauran d’acreditar el precepte legal que els empara.

Si alguna de les aspirants no pot iniciar o completar el procés selectiu a causa de part, degudament acreditat, la seua situació queda condicionada a la finalització d’este i a la superació de les fases que han quedat ajornades, tot i que no es poden demorar estes de manera que es menyscabe el dret de la resta dels aspirants a una resolució del procés ajustada als temps previstos en el procés selectiu, cosa que ha de ser valorada pel tribunal en primera instància o, si és procedent, per la comissió de selecció. En tot cas, la realització d’estes tindrà lloc abans de la publicació de la llista d’aspirants que hagen superat el procés selectiu.

Així mateix, les aspirants amb fills lactants poden comunicar al tribunal, abans de l’inici de la prova, la necessitat d’interrompre-la durant el temps imprescindible per la lactància materna. Poden exercir este dret en un espai habilitat a este efecte i el temps que hi estiguen s’afegirà al temps establit per a la realització de la prova.

*7. Sistema de selecció*

De conformitat amb el que es preveu en l’article 36 del Reglament d’ingrés, accessos i adquisició de noves especialitats, aprovat pel Reial decret 276/2007, de 23 de febrer, el sistema selectiu constarà d’una prova i un concurs de mèrits, i resultaran seleccionades aquelles persones aspirants que, superada la prova i ordenades segons la suma de les puntuacions aconseguides en el concurs i en la prova, obtinguen un número d’orde igual o inferior al nombre de vacants oferides.

7.1. Fase d’oposició

La prova d’esta fase, que atendrà tant els coneixements sobre la matèria, com als recursos didàctics i pedagògics de les persones aspirants, consistirà en dos parts:

Part A: Exposició oral d’un tema de l’especialitat a la qual s’accedisca, triat per la persona aspirant d’entre els huit triats a l’atzar pel tribunal dels corresponents al temari del cos i especialitat. En el cas de donar-se la concordança entre la titulació acadèmica amb la qual s’opta i l’especialitat a la qual s’aspira, el tema serà triat per la persona aspirant d’entre nou triats a l’atzar pel tribunal. En el cas de fer esta opció, la persona aspirant haurà d’aportar en eixe mateix acte la titulació acadèmica.

La prova consistirà en l’exposició, a la qual seguirà un debat, els dos orals, del tema triat de l’especialitat a la qual s’accedisca. L’exposició es completarà amb la contextualització del tema en una situació d’aprenentatge referida a una determinada matèria o mòdul corresponent a un nivell o cicle triat lliurement per la persona aspirant.

L’exposició i el debat, que seran públics, tindran una duració màxima de cinquanta minuts i de deu minuts, respectivament. La persona aspirant disposarà d’una hora per a la seua preparació, i podrà utilitzar el material que considere oportú sense possibilitat de connexió amb l’exterior.

Les persones que no es presenten a la part a de la prova no podran presentar-se a la part B.

Part B: La prova consistirà en la realització d’un exercici de contingut pràctic propi de l’especialitat que permeta comprovar que les persones aspirants tenen una formació científica i un domini de les tècniques de treball necessàries per a impartir les matèries o els mòduls propis de l’especialitat a la qual opten.

El temps que es disposa per a fer la prova pràctica és el que determine la comissió de selecció o, si escau, el tribunal, si este és únic, d’acord amb el que disposa l’Annex II d’esta orde, en què també s’establixen les especificacions, les pautes i els criteris que cal seguir per a elaborar esta prova per a cada especialitat convocada.

Si les característiques de la prova B ho permeten, els exercicis els han de llegir els mateixos tribunals i en la correcció s’ha de garantir l’anonimat de les persones aspirants.

Les persones que no realitzen les dos parts de la prova d'oposició seran qualificades com no presentades.

7.2. Fase de concurs de mèrits

Les persones que participen en este procediment aportaran un document d’autobarem de mèrits, segons el model que figura en el portal web, i la documentació acreditativa dels mèrits inclosos en este. Per a fer-ho, hauran de dur a terme el tràmit d’aportació de documentació tantes vegades com especialitats en les quals s’hagen inscrit.

Les persones aspirants admeses en el procediment selectiu, així com les excloses que hagen interposat recurs d’alçada pendent de resolució, hauran de presentar telemàticament la documentació acreditativa dels mèrits a través del portal web de la Conselleria d’Educació, Cultura, Universitats i Ocupació

(<http://www.ceice.gva.es/va/web/rrhh-educacion/oposiciones>), i serà necessari identificar-se per qualsevol dels sistemes d’identificació o firma electrònica admesos en la seu electrònica, en els cinc dies hàbils següents a la data de realització de la part B de la prova (pràctica).

En esta fase, només es tindran en compte els mèrits perfeccionats fins al dia anterior a l’inici de la primera part de la prova segons el que s’establix en la base 6.1 d’esta orde, acreditats documentalment com s’indica en l’annex I.

Les persones aspirants es responsabilitzaran expressament de la documentació aportada. En cas de falsedat o manipulació en algun document, perdran el dret a participar en esta convocatòria, independentment de la responsabilitat que pertoque.

L’Administració es reserva el dret a requerir, en qualsevol moment del desenvolupament del procediment, l’acreditació de la documentació que es considere necessària.

*8. Qualificació*

8.1. Qualificació de la fase d’oposició

Els tribunals qualificaran la prova de zero a deu punts, i les persones aspirants hauran d’obtindre, almenys, cinc punts per a superar-la, per a la qual cosa els tribunals s’ajustaran tant als coneixements sobre la matèria, com als recursos didàctics i pedagògics de les persones aspirants. La qualificació serà el resultat de la mitjana aritmètica de les dos parts, és a dir, l’exposició i el debat d’un tema de l’especialitat i l’exercici de contingut pràctic.

La puntuació de cada aspirant en cada part d’esta prova serà la mitjana aritmètica de les qualificacions de tots els membres presents en el tribunal, i es farà constar esta puntuació en les actes de la sessió corresponent. Quan entre les puntuacions atorgades per cada membre del tribunal hi haja una diferència de tres o més nombres sencers, se n’exclouran automàticament les qualificacions màxima i mínima, i la puntuació mitjana es traurà entre les qualificacions restants.

Finalitzada la part a i B de la prova, els tribunals faran públiques en els taulers d’anuncis dels locals a on actuen i, si és el cas, en el portal web de la Conselleria d’Educació, Cultura, Universitats i Ocupació, les llistes amb les puntuacions provisionals, i les persones aspirants podran presentar per escrit al·legacions davant del tribunal corresponent des de les 09.00 hores fins a les 14.00 hores de l’endemà de la publicació.

Una vegada conclòs este termini i revisades les al·legacions, el tribunal procedirà a la publicació de les llistes amb les puntuacions definitives, de la mateixa manera que les llistes provisionals.

Les al·legacions presentades es consideren estimades o no amb la modificació, si és el cas, de les qualificacions, mitjançant la publicació de la llista de puntuacions definitives.

Contra la llista de puntuacions definitives de la fase d’oposició, les persones interessades podran presentar recurs d’alçada davant del director general de Personal Docent en el termini d’un mes, d’acord amb els articles 112, 121 i 122 de la Llei 39/2015, d’1 d’octubre, del Procediment Administratiu Comú de les Administracions Públiques a través de la pàgina web de la Conselleria d’Educació, Cultura, Universitats i Ocupació

([http:](https://ceice.gva.es/va/web/rrhh-educacion/oposiciones)[//](https://ceice.gva.es/va/web/rrhh-educacion/oposiciones)[www.](https://ceice.gva.es/va/web/rrhh-educacion/oposiciones)[ceice.gva.es/](https://ceice.gva.es/va/web/rrhh-educacion/oposiciones)[va](https://ceice.gva.es/va/web/rrhh-educacion/oposiciones)[/web/rrhh-educacion/oposiciones](https://ceice.gva.es/va/web/rrhh-educacion/oposiciones)).

8.2. Valoració de la fase de concurs

L’assignació de la puntuació que corresponga a les persones aspirants en esta fase, segons el barem arreplegat en l’annex I, es portarà a efecte pels òrgans de selecció corresponents.

Només es tindran en compte els mèrits perfeccionats fins al dia anterior a l’inici de la primera part de la prova, acreditats documentalment, com s’indica en l’annex I.

Els aspirants es responsabilitzen expressament de la veracitat de la documentació aportada. En cas de falsedat o manipulació en algun document, perdran el dret a la participació en esta convocatòria, amb independència de la responsabilitat que se’ls poguera imputar per falsedat documental.

Només als qui han superat les proves corresponents a la fase d’oposició se’ls suma la puntuació obtinguda en la fase de concurs a fi d’obtindre la puntuació global a què es referix la base 9 d’esta orde.

La puntuació provisional aconseguida en la fase de concurs per les persones aspirants que han superat la fase d’oposició es farà pública en els taulers d’anuncis dels llocs d’actuació dels corresponents tribunals i en el portal web de la Conselleria.

Les persones interessades podran presentar contra esta les al·legacions que consideren oportunes, mitjançant un escrit dirigit al tribunal i seran arreplegades per este en la seua seu d’actuació, des de les 09.00 hores fins a les 14.00 hores de l’endemà de la publicació.

Una vegada estimades o desestimades les al·legacions, els tribunals faran públics els resultats de la baremació definitiva dels mèrits. Esta publicació es durà a terme en els taulers d’anuncis dels llocs d’actuació dels corresponents tribunals i en el portal web de la Conselleria.

Contra la baremació definitiva, les persones interessades podran presentar recurs d’alçada davant del director general de Personal Docent en el termini d’un mes, d’acord amb els articles 112, 121 i 122 de la Llei 39/2015, d’1 d’octubre, del Procediment Administratiu Comú de les Administracions Públiques, a través de la pàgina web de la Conselleria d’Educació, Cultura, Universitats i Ocupació ([http:](https://ceice.gva.es/va/web/rrhh-educacion/oposiciones)[//](https://ceice.gva.es/va/web/rrhh-educacion/oposiciones)[www.](https://ceice.gva.es/va/web/rrhh-educacion/oposiciones)[ceice.gva.es/](https://ceice.gva.es/va/web/rrhh-educacion/oposiciones)[va](https://ceice.gva.es/va/web/rrhh-educacion/oposiciones)[/web/rrhh-educacion/oposiciones](https://ceice.gva.es/va/web/rrhh-educacion/oposiciones)).

8.3. Possible expulsió de les persones aspirants

Per a garantir que el concurs oposició es duga a terme d’acord amb els principis de mèrit i capacitat, els tribunals per resolució motivada podran determinar, amb l’audiència prèvia de la persona interessada, l’expulsió d’un opositor o opositora, i en este cas passarà a formar part de la llista de persones excloses i no tindrà dret a la devolució de les taxes.

La persona expulsada pot reclamar la resolució d’expulsió en el termini de 24 hores a la Comissió de Selecció, que l’ha de resoldre en el termini màxim de 24 hores.

*9. Superació del procediment*

9.1. Persones aspirants seleccionades

Resultaran seleccionades aquelles persones que, una vegada ordenades segons la puntuació global de les fases d’oposició i concurs, tinguen un número d’orde igual o menor al nombre total de places convocades en l’especialitat.

Per a l’obtenció de la puntuació global, els tribunals ponderaran en un 55 % la puntuació obtinguda en la fase d’oposició i en un 45 % la puntuació obtinguda en la fase de concurs, resultant la puntuació global de la suma de les dos fases una vegada fetes les ponderacions esmentades.

9.2. Criteris de desempat

En el cas que en ordenar les persones aspirants es produïren empats, estos es resoldran atenent, successivament, els següents criteris:

1. Puntuació més alta en la fase d’oposició.

2. Puntuació més alta en cada un dels apartats del barem de mèrits per l’orde en què apareixen en l’annex I de la convocatòria.

3. Puntuació més alta en els subapartats del barem de mèrits per l’orde en què estos apareguen indicats en l’annex I de la convocatòria.

En cas que amb l’aplicació dels criteris anteriors continuen havent empats en la qualificació per a determinar les persones seleccionades, estos es resoldran mitjançant una prova complementària davant el tribunal, que consistirà en el desenvolupament d’un tema extret a l’atzar dels que formen part del temari oficial de l’especialitat, durant un temps màxim de 30 minuts.

9.3. Declaració d’aspirants seleccionats

Una vegada finalitzades les actuacions a què es referixen els apartats anteriors, els tribunals / les comissions de selecció elaboraran la llista de persones aspirants seleccionades de la seua especialitat, que s’ordenaran per la puntuació obtinguda.

En cap cas pot declarar-se que ha superat el concurs oposició un nombre més elevat dels aspirants que el nombre de places convocades. Qualsevol proposta que contravinga el que s’establix més amunt serà nul·la de ple dret.

9.4. Publicació de la llista d’aspirants seleccionats

La llista de persones aspirants seleccionades s’elevarà a la Conselleria d’Educació, Cultura, Universitats i Ocupació i es publicarà en el portal web de la Conselleria (<http://www.ceice.gva.es/va/web/rrhh-educacion/oposiciones>).

S’establirà un termini de tres dies naturals per a la presentació de reclamacions dels possibles errors materials, de fet, o aritmètics, a través de la pàgina web de la Conselleria d’Educació, Cultura, Universitats i Ocupació

(<http://www.ceice.gva.es/va/web/rrhh-educacion/oposiciones>).

9.5. Recursos contra la llista d’aspirants seleccionats

Contra la llista de persones aspirants seleccionades podrà interposar-se un recurs d’alçada davant del director general de Personal Docent en el termini d’un mes, a comptar de l’endemà de la data de publicació de les llistes en el tauler d’anuncis corresponent, de conformitat amb el que es disposa en els articles 112, 121 i 122 de la Llei 39/2015, d’1 d’octubre, del Procediment Administratiu Comú de les Administracions a través del portal web de la Conselleria d’Educació, Cultura, Universitats i Ocupació ([http://www.ceice.gva.es/va/web/rrhh-educacion/oposiciones](https://ceice.gva.es/va/web/rrhh-educacion/oposiciones)).

9.6. Inalterabilitat de les places assignades

Una vegada publicades les llistes del personal seleccionat, si algú renuncia a la plaça obtinguda o és exclòs del procediment per motius degudament justificats, en cap cas podrà considerar-se seleccionada la persona que, per orde de puntuació, ocupe el lloc immediat posterior al de l’última que figure en la llista de l’especialitat corresponent.

*10. Presentació de documents per a les persones aspirants seleccionades*

10.1. Termini i procediment

De conformitat amb el que es preveu en la Resolució de 18 de juliol de 2019, de la directora general de Personal Docent, per la qual es regula la presentació de documentació i alta en nòmina del personal funcionari docent no universitari (DOGV 8597), en el termini d’un mes, a comptar de l’endemà d’aquell en què es fera pública la llista de persones aspirants seleccionades, haurà de presentar-se tota la documentació justificativa dels requisits de participació i presa de possessió en la seu electrònica de la Generalitat Valenciana (<https://sede.gva.es>) i el formulari requerirà ser firmat electrònicament per qualsevol dels sistemes d’identificació i firma electrònica admesos en esta seu de la Generalitat.

Si no poden obtindre’s electrònicament d’altres administracions públiques les dades necessàries o calguera un consentiment específic, es requerirà el docent perquè, en el termini de deu dies, presente la documentació que ho acredite, a través de la seu electrònica de la Generalitat Valenciana.

10.2. Documentació que s'ha de presentar

Les persones seleccionades estaran exemptes de justificar documentalment les condicions i els requisits ja demostrats per a obtindre el seu nomenament anterior a excepció del certificat mèdic o la declaració responsable en la qual manifesten tindre les capacitats i aptituds físiques i psíquiques necessàries per a l’acompliment de les funcions o tasques que corresponguen al lloc de treball. Les persones seleccionades dependents d’administracions diferents de la valenciana hauran de presentar un certificat o un full de servicis de l’organisme del qual depenguen, per a acreditar tal condició, en el qual es consignen de manera expressa les següents dades:

a. La indicació del cos al qual pertanyen, el número de registre de personal i si es troba en servici actiu.

b. El nombre d’anys com a funcionari o funcionària de carrera, llevat que expresse l’autorització perquè les seues dades siguen consultades per l’òrgan convocant.

Si en el certificat no s’inclou alguna de les dades exigides perquè no consta en els seus expedients personals, hauran d’adjuntar la documentació que les acredite.

10.3. Nul·litat d’actuacions

Les persones que, dins del termini fixat, i excepte en els casos de força major, no presentaren la documentació, o del seu examen es deduïra que no tenen algun dels requisits assenyalats en la base 2, no podran ser nomenats personal funcionari de carrera i quedaran anul·lades les seues actuacions, sense perjuí de la responsabilitat en què hagueren incorregut per falsedat en la sol·licitud inicial.

*11. Nomenament de personal funcionari de carrera*

11.1. Aprovació de l’expedient

D’acord amb el que es preveu en l’article 36.5 del Reglament d’ingrés, accessos i adquisició de noves especialitats en els cossos docents, les persones aspirants seleccionades pel procediment regulat en esta Orde estan exemptes de la realització de la fase de pràctiques, per la qual cosa, una vegada comprovat que totes les persones aspirants reunixen els requisits de participació establits en esta convocatòria, la Direcció General de Personal Docent aprovarà l’expedient del procés selectiu, que es publicarà en el *Diari Oficial de la Generalitat Valenciana*, i es remetran les llistes de persones seleccionades en els diferents cossos al ministeri competent en matèria d’educació, que procedirà al seu nomenament i a l’expedició dels corresponents títols de personal funcionari de carrera del cos docent pel qual hagen participat, amb efectes des del dia 1 de setembre de 2025.

Així mateix, per a l’adquisició de la condició de funcionaris de carrera hauran de prestar acatament a la Constitució, a l’Estatut d’Autonomia de la Comunitat Valenciana i a la resta de l’ordenament jurídic.

11.2. Destinació amb caràcter definitiu

D’acord amb el que es preveu en l’article 10.1.d) del Reglament d’ingrés, accessos i adquisició de noves especialitats en els cossos docents, les persones aspirants que hagen superat el procés selectiu hauran d’obtindre la seua primera destinació definitiva en l’àmbit de gestió de la Conselleria d’Educació, Cultura, Universitats i Ocupació, d’acord amb el que disposa el Reial decret 1364/2010, de 29 d’octubre, pel qual es regula el concurs de trasllats d’àmbit estatal entre personal funcionari dels cossos docents previstos en la Llei orgànica 2/2006, de 3 de maig, d’Educació, i altres procediments de provisió de places que s’han de cobrir per estos.

*12. Opció per al personal funcionari de carrera del cos de mestres.*

El personal funcionari de carrera del Cos de Mestres que estiguera prestant servicis amb destinació definitiva en el primer cicle d’Educació Secundària Obligatòria, en un Institut d’Educació Secundària o en un centre públic de Formació de Persones Adultes dependent de la Generalitat Valenciana, en la mateixa especialitat que aquella per la qual ha accedit al cos de professors d’Ensenyança Secundària, podrà optar per romandre en la mateixa destinació.

L’opció podrà exercir-se durant el termini d’un mes des de la publicació en el *Boletín Oficial del Estado*  del nomenament com a personal funcionari de carrera del Cos de Professors d’Ensenyança Secundària. Una vegada formulada la sol·licitud per la Direcció General de Personal Docent, es modificarà la plantilla del centre en el qual es trobe destinada la persona interessada, amb la qual cosa es transformarà la seua plaça i es procedirà al seu nomenament amb destinació definitiva.

*13. Tractament de dades de caràcter personal*

1. El tractament de dades personals del personal aspirant que es duga a terme en execució de la present convocatòria s’ajustarà al que es disposa en el règim jurídic europeu i estatal en matèria de protecció de dades de caràcter personal.

2. De conformitat amb el que es disposa en l’article 13 del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i pel qual es deroga la Directiva 95/46/CE, així com en l’article 11 de la Llei orgànica 3/2018, de 5 de desembre, de protecció de dades personals i garantia dels drets digitals, d’informació relativa al tractament de dades de caràcter personal, la informació bàsica en matèria de protecció de dades objecte d’esta convocatòria és la següent:

a. Té la condició de responsable del tractament la Conselleria d’Educació, Cultura, Universitats i Ocupació.

b. La finalitat per al tractament de dades personals és gestionar el procediment selectiu de personal docent regulat en esta convocatòria i la possible vinculació professional que derive d’este procediment.

c. La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent:

<https://sede.gva.es/va/inicio/procedimientos?id_proc=19615>

3. La resta d’informació corresponent al tractament de dades personals (base jurídica del tractament, el termini de conservació de les dades, el dret a presentar una reclamació davant de la Delegació de Protecció de Dades de la Generalitat o davant de l’autoritat de control, les possibles cessions de dades, les comunicacions internacionals, així com les dades de contacte de la Delegació) està disponible en el RAT (Registre d’Activitat de Tractament) denominat «Processos Selectius», accessible en la pàgina web de la conselleria [https://www.ceice.gva.es/va/registre-de-tractament-de-dades](https://www.ceice.gva.es/va/registre-de-tractament-de-dades%20)

4. Quant als tribunals i les comissions previstes en la present convocatòria, les dades de les persones que els integren es tractaran, així mateix, de conformitat amb el que dispose la normativa vigent en matèria de protecció de dades, complint els principis relatius al tractament i amb el deure d’informar les persones interessades, que tindran el deure de confidencialitat de la informació que coneguen en el desenvolupament de les seues funcions.

5. Respecte de l’aportació de documents per l’interessat, o de consulta telemàtica d’estos:

– En el cas que es requerisca autorització de la persona interessada, esta s’atorgarà, de manera inequívoca, per a poder consultar les seues dades personals. En cas contrari, la persona interessada haurà d’aportar els documents acreditatius corresponents.

– En el cas que la consulta de dades estiga emparada per l’article 28.2 de la Llei 39/2015, la Direcció General de Personal Docent té la potestat per a consultar esta informació. No obstant això, si la persona interessada es vol oposar a això, serà imprescindible que indique la informació concreta a la consulta de la qual s’oposa i els motius que ho justifiquen. Si s’hi oposa, quedarà obligada a aportar els documents acreditatius corresponents.

– I per al cas que la persona interessada declare dades personals, l’òrgan gestor podrà verificar-ne la veracitat d’acord amb el que establix la disposició addicional octava de la Llei orgànica 3/2018, de 5 de desembre, i l’article 4 de la Llei 40/2015, d’1 d’octubre, de règim jurídic del sector públic.

NORMES FINALS

*Primera*

D’acord amb el que disposa l’article 25 de la Llei 39/2015, d’1 d’octubre, del Procediment Administratiu Comú de les Administracions Públiques, la falta de resolució expressa a les sol·licituds o les reclamacions que regula esta orde tindrà efectes desestimatoris de la sol·licitud o la reclamació, sense perjuí de l’obligació de resoldre de l’Administració.

*Segona*

De conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta Orde, que posa fi a la via administrativa, podrà interposar-se potestativament un recurs de reposició davant del conseller d’Educació, Cultura, Universitats i Ocupació en el termini d’un mes a comptar de l’endemà de la publicació, o bé caldrà plantejar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar de l’endemà de publicar-se, això sense perjuí de qualsevol altre que es considerara convenient.

  

València, 25 de novembre de 2024

José Antonio Rovira Jover

Conseller d’Educació, Cultura, Universitats i Ocupació

Esta disposició conté annexos. Consulteu-ne la versió en PDF.